Johann Lithander

Johann Lithander (24. veebruar / 7. märts 1742 Hämeenkyrö, Soome – 2./13. jaanuar 1789 Noarootsi) oli Eestimaa vaimulik.

Ta õppis Turus ülikoolis käiva vanema venna Daniel Lithanderi juures, seejärel aastatel 1756–1761 Porvoo gümnaasiumis. 1763. aastast õppis ta Turu ülikoolisLithander, Johan (1742-1789), akatemiasampo.fi, sai seal 24. juulil 1766 magistriks. Töötas seejärel Eestis Stackelbergide juures koduõpetajana. Ordineeriti 15./26. oktoobril 1768 õpetajaks.

Lithander oli aastatel 1768–1775 Reigi Jeesuse koguduse õpetaja. Aastatel (kutsuti veebruaris 1775, ametisse asus 8./19. märtsil 1775) 1775–1789 oli ta Noarootsi Püha Katariina koguduse õpetaja.

1786. aastal uuendas ta Noarootsi pastoraadis asunud köstrikooli. Noarootsis propageeris ta talupoegade hulgas torupilli asemel viiulimängu. Tema esimene abikaasa oli musikaalselt väga andekas ja nende poegadest kasvasid kuulsad Turu muusikud.

Lithander tõlkis eesti keelde Kajsa Wargi kokaraamatu "Hjelpreda I hushållningen för unga fruentimber", mis ilmus 1781. aastal pealkirja "Köki ja Kokka Ramat" all. See oli esimene mahukas sellealane eestikeelne trükis (760 lk; sisaldas 986 saksa- ja eestikeelset toiduretsepti). Ta tegi kaastööd Hupeli väljaannetele; 1779. aastal ilmunud eestikeelses jutluseraamatus on trükitud üks tema jutlusLiivi Aarma Põhja-Eesti vaimulike lühielulood 1525–1885 Tallinn 2007.

 Isiklikku 
Lithander oli kaks korda abielus. Tema esimene abikaasa Christina oli Vormsi Püha Olavi koguduse õpetaja Andreas Hollmingu tütar ja nende lastest said Turu muusikud. Tema teine abikaasa Catharina Elisabeth oli Haapsalu Püha Johannese koguduse Jonas Laurentii Carlblomi tütar.

 Viited 

 Välislingid 


Kategooria:Noarootsi Püha Katariina koguduse vaimulikud
Kategooria:Reigi Jeesuse koguduse vaimulikud
Kategooria:Eestimaa vaimulikud
Kategooria:Eesti soomlased
Kategooria:Turu Ülikooli vilistlased
Kategooria:Sündinud 1742
Kategooria:Surnud 1789